  Виталий Пронин Конференцие пыриськемъёс сяська понӥзы Кузебай Гердлэн синпелетэз азе.19-тӥ Герд лыдӟонъёс ортчизы К. Герд нимо национальной гимназиын. Сюлме пыӵась чуръёслэн пуштроссы татын выль сямен усьтӥськиз. Угось конференциез быдэсак дасязы нылпиос. Кизилиос Герд лыдӟонъёсы пыриськизы кивалтӥсьёс, журналистъёс, шаерысьтымы пӧртэм школаосысь дышетӥсьёс но нылпиос, УдГУ-ысь студентъёс. Кун Кенешлэн Тӧроезлэн воштӥсез Светлана Кривилёва выжыезъя ӟуч ке но, залын пукисьёслы чеберак вазиськиз удмурт сямен: - Ми, Кун Кенешысь 40 пала депутатъёс но комиссиослэн кивалтӥсьёссы, ар ӵоже ини удмурт кылэз мыло-кыдо дышетӥськом. Эмъясь сямен вераны быгатӥсько: выль кылэз дышетон ӝутэ мылкыдэз, йырез умойгес ужатэ, тодон-валанэз паськытатэ. Та нуналъёсы К. Герд сярысь трос лыдӟи, пайми: макем котыр ласянь быгатӥсь адями вылэм! Ӟучъёс шуо: А. Пушкин - наше всё. Озьы ик удмуртъёс шуыны быгатозы К. Герд сярысь. Нялтас вераса, туннэ, 10-тӥ феврале, Россиын А. Пушкинэз буре ваён нунал. Та нуналэ солэн кизилиез кысӥз. Кин тодэ, оло, ӵапак соку ини инмын ӝуатскиз мукетыз яркыт кизили - Герд. Туала пиналъёслы бадӟым осконзэ вераз дышетонъя но наукая министрлэн воштӥсез Зоя Суворова: - Шумпотӥсько, школаын дышетскыкуды ик, тодӥськоды ни удмурт югдытӥсьёсты, дано адямиосмес, валаськоды соослэсь улон-вылонзэс. Ми, жаляса верано, соослэн творчествоенызы матэгес тодматским ай, университетэз йылпумъяса гинэ. Оскисько: асьме югдытӥсьёсмылэсь пичиысен ик адӟем карыса, дӥсьтӥсьгес, визьмогес луыса, тӥ кыдёке азьлань вамыштоды. Кизисьёс Арлы быдэ Герд лыдӟонъёс дыръя сётӥське удмурт калыклэн валтӥсь данъянэз - К. Герд нимо национальной премия. Туэ сое сётӥзы «Удмурт дунне» газетлэн коллективезлы но Глазовысь шаерчилы Геннадий Ложкинлы. - Тау коллективез пусъемды понна, - шуиз «Удмурт дунне» газетлэн валтӥсь редакторез Зинаида Рябинина. - 100 ар ӵоже ини потэ удмурт газет. Сомында дано удмуртъёсын тодматӥз со калыкез! Ми, газетчиос, редакцие ужаны гинэ ум ветлӥське, ми отын сюлмынымы улӥськом, калыклы анай кылын иворъёс вуттыны тыршиськом, милям нылпиосмы но удмурт кылын верасько. Газетлэн юбилеезлы сӥзьыса, трос ужрадъёс чакламын на. Уноез соос ортчозы июнь толэзе. Соку ваньдэсты витиськом бадӟым удмурт праздникамы. Мукетыз лауреат Геннадий Ложкин вакчияк гинэ шуиз: - Удмурт калык улытозь, музъеммы бергалоз на! Нош сцена вылэ крезьчиос потэм бере Вотка педколледжысь дышетӥсь Сергей Трофимов вератэк ӧз чида: - К. Герд нимо премиен пусъем адямиос туж пӧртэмесь. Но соос ваньзы кидыс нуллӥсьёс, кизисьёс. Со кидысъёс бордысь пото визьмо туала удмурт егитъёс, кылдо выль тунсыко ужъёс. Тани К. Герд улон вакытэ гуртъёсын крезен шудо на вал. Собере ваньмыз быриз. Туала вакытэ крезь, улӟем гинэ ӧвӧл, пӧртэм интыосын, пӧртэм ужрадъёсын кылӥське. Табере асьмеос, гырем-кизем гинэ ӧвӧл, емышъёсмес бичаськом ни. Кивоштӥсьёс Нош кыӵеесь со емышъёс? Тазэ адӟыны луиз ини, нылпиослэсь докладъёссэс кылзыса. Тазэ конференциез пиналъёс дасязы бере, ортчемезъя со азьвылъёсызлэсь висъяськиз. Научной докладъёс интые тросгес вал мылкыдъёсты, малпанъёсты веран, выль проектъёсын тодматон, Гердлэсь кылбуръёссэ лыдӟон. Филология наукаосъя кандидат Татьяна Волкова калыклы мадиз К. Гердлэн удмурт нылпиос понна тыршемез сярысь. - Герд трос дырзэ, визьзэ сётӥз визьмо удмурт нылпиосты будэтон понна, - шуиз тодосчи, - нылпи кырӟанъёсты бичаз, кылбуръёс гожъяз, книгаос поттӥз, ачиз ик суредаськиз, нырысетӥ удмурт нылпи юрт кылдытӥз но трос-трос мукет... Али паймиськом: кызьы сомында лэсьтыса вуттӥз? Оло, со вакытэ адямиос кужмогес вал? Тросэзлэсь мылкыдзэс бугыртӥз Герд нимо гимназиысь Антон Лекомцевлэн но Анна Самсоновалэн вераськемзы. Люкаськемъёсты соос тодматӥзы «Герд Кухарка» проектэнызы. Пусйизы, Гердлэн улоназ туж бадӟым инты басьтӥз Кухаркаысь семинариын дышетскемез. Со интыяськемын али Киров улосысь Пижма шурлэн лымшор ярдураз. Татын Герд 1912-тӥ-1916-тӥ аръёсы дышетскиз, вань предметъёсын, алгебраен сяна - витьлы, «Семинар перо» журнал поттӥз. Кухарка семинария К. Гердлы сыӵе ик лицей луиз, кызьы А. Пушкин понна царско-сельской лицей, огъя малпанэ вуизы пиналъёс. Соос ик вазиськизы Кухарка семинария борды К. Герлэн нимтулыныз пул шуккон сярысь. Та ужез, пе, «Удмурт Кенеш» огазеяськонэн валче лэсьтоно. Нош Вавож ёросысь Гурезь-Пудга школаын дышетскисьёс Антон Матвеев, Максим Щёткин тодматӥзы Гердлэн вордӥськем интыосысьтыз суредъёсын, чебересь чуръёсыныз. Та школаысь ик Арина Попова Гердлы сӥзем кылбурзэ лыдӟиз. Дэри ёросысь Шор Постол гуртысь Ангелина Фёдорова Гердлэсь нылпиослы сӥзем кылбуръёссэ эскерем. Шаплы луэменызы паймытӥзы Татарстанысь Агрыз ёросысь Сарсак-Омга гуртысь Ксения Никифорова но Дмитрий Гаврилов. Гердлэн творчествоезлы сӥзем ужзэс соос рос-прос дасяллям. Нимысьтыз пусйыны луысал нылпиослэсь эссе выллем гожтэм ужъёссэс. Та амалэз бырйиллям К. Герд нимо гимназиысь Степан Черепанов но Шор Постолысь Екатерина Братухина. Мылкыдъёссы но малпанъёссы сокем сайкытэсь, сюлэм ик шымырске! Ми но тыршом Герд кадь луыны, шуо нылпиос. Мылкыдъёссэ шараятэк ӧз чида «Удмурт Кенешлэн» кивалтӥсез Игорь Семёнов: - Герд вакытъёсы улон туж секыт вал, - вазиськиз со залысь нылпиослы, - нош туала вакытэ луонлыкъёс туж трос. Озьыен, эшшо тросгес лэсьтыны луоно! Тае адӟыны луиз ни, конференция мыныку ик. Вис дыръя ортчизы мастер-классъёс. Ог 10 минут куспын кин ке Гердлы сӥзем акрокылбур гожтӥз, кин ке «Гондыръёс» поэмаезъя сценка пуктӥз, кин ке кырӟаз, кин ке проект пӧраз, киуж лэсьтӥз. Сыӵе вакчи дыр куспын кытӥяз быдэс шедевр кылдытыны луэ! «Пеймыт уйин чашъем кадь» чеберлыко композициен йылпумъяськизы таосыз Герд лыдӟонъёс. Час пала кыстӥськись крезьгуро сценариын зэмос актёръёс кадь шудӥзы гимназиын дышетскисьёс, чузъяськизы югдытӥсьлэн кылбуръёсыз, кырӟанъёс, экран вылысь адӟыны луиз туспуктэмъёсты, видеосуредъёсты. - Удмурт калыкме пуны сямен зол яратэме быдтӥз монэ... - Гердлэсь сюлэмез вандӥсь кылъёссэ тодэ вайыто пиналъёс, шимес 1930-тӥ аръёс сярысь мадьыкузы. - Репрессиос дыръя Соловкиын гинэ 8 сюрс тужгес визьмо адямиос ыбемын! Пӧлазы Гердмы... Крезьгуро композициез дасяны нылпиослы юрттӥллям Сергей Воробьёв но Нина Фукалова. Быдэс нунал ужамлы аспӧртэм йылпумъян луиз филология наукаосъя кандидатлэн Вера Пантелеевалэн вазиськемез. Вера Григорьевна тодаз вайиз К. Гердлы сӥзем фильм бордын ужамзэ. Ас вакытаз соос Лев Вахитов режиссёрен лэсьтӥзы со фильмез. Но коньдон тырмымытэен, 3 часлы чаклам сценарий 1 часозь кулэстэмын вал. Трос материал кылемын. Но со сяна но трос эскеронъёс кулэ на! - Али но шедьтыны луоно, вылды, К. Гердлэсь ышем рукописьёссэ, книгаоссэ, - шуиз тодосчи но тодаз вайиз, кызьы шӧдтэк шорысь шедизы Москваын Вера Нездвецкаялэн квартираяз Гердлэн вашкала удмурт кырӟанъёсын сюсь валикъёсыз. Мон быдэс улонме возьмай тӥледыз, шуиз соку Гердлэн матысь тодмоез Вера Нездвецкая. Валамон, Гердлэн эшъёсыз, тодмоосыз улэпесь ӧвӧл ни. Но, оло, пиналъёссы, внукъёссы дорын кыллё на дано удмурт пимылэн кельтэм ужъёсыз. Туала егитъёс та уж борды басьтӥськысалзы ке... Елена Миннигараева Туспуктӥз Владимир Беломорских Теги: Гердлыдонъёс КузебайГерднимогимназия удмуртлык  